KIRJALLINEN KYSYMYS E-0400/01 esittäjä(t): Rosa Miguélez Ramos (PSE) komissiolle. Atlantin moottoritien linjaus Porriñossa.



Virallinen lehti nro 261 E , 18/09/2001 s. 0108 - 0109



KIRJALLINEN KYSYMYS E-0400/01 esittäjä(t): Rosa Miguélez Ramos (PSE) komissiolle (15. helmikuuta 2001) Aihe: Atlantin moottoritien linjaus Porriñossa Komissio ilmoitti 22. kesäkuuta 2000 kirjalliseen kysymykseeni P-1736/00(1) antamassaan vastauksessa, että se on aloittanut tutkimuksen Espanjan kehitysministeriön ja tienrakennusyhtiön päätöksestä vahvistaa Atlantin moottoritien rakentaminen Pontevedran maakunnassa sijaitsevan Porriñon kunnan läpi hyvin läheltä Gándaras de Budiñon järveä, joka on nimetty Natura 2000 -verkostoon ja kuuluu Galician luontoalueista tehtyyn luetteloon. Mitä tuloksia komissio on saanut edellä mainitusta tutkimuksesta? Komissio ilmoitti vastauksessaan aikovansa esittää kysymyksiä Espanjan hallitukselle? Mitä kysymyksiä se on esittänyt ja mitä vastauksia se on saanut? Katsooko komissio, että yhteisön lainsäädäntöä ja erityisesti neuvoston direktiiviä 92/43/ETY(2) luonnonmukaisten elinympäristöjen suojelusta on noudatettu? (1) EYVL C 53 E, 20.2.2001, s. 183. (2) EYVL L 206, 22.7.1992, s. 7. Margot Wallströmin komission puolesta antama vastaus (5. huhtikuuta 2001) Komissio korosti arvoisan parlamentin jäsenen kirjalliseen kysymykseen P-1736/00(1) antamassaan vastauksessa, ettei sillä ollut tietoa parlamentin jäsenen mainitsemista seikoista. Koska Espanjan viranomaiset olivat ehdottaneet kysymyksessä mainitun Gandaras de Budiñon alueen (ES 1140011) ottamista yhteisön tärkeinä pitämien alueiden luetteloon, komissio päätti aloittaa virallisen tutkimuksen kirjallisessa kysymyksessä esitettyjen näkökohtien osalta ja pyysi Espanjan viranomaisia selvittämään, oliko kyseinen hanke yhteisön lainsäädännön mukainen. Tässä yhteydessä on syytä todeta, ettei virallisen tutkimuksen aloittaminen merkitse suinkaan sitä, että yhteisön oikeuteen kohdistuneista rikkomuksista olisi saatu näyttöä. Komissio voi antaa tapauksesta lopullisen lausunnon vasta sen jälkeen, kun Espanjan viranomaiset ovat toimittaneet sille lisätietoja kyseisestä hankkeesta. Kysyjä on toimittanut edellä mainitun tapauksen osalta komissiolle tietoja, joiden perusteella komissio pyysi Espanjan viranomaisia esittämään huomautuksensa esiin tulleista seikoista. Lisäksi se pyysi kyseisiä viranomaisia myös toimittamaan jäljennöksen tarkasteltavana olevan hankkeen ympäristövaikutuksia koskevasta selvityksestä sekä yksityiskohtaisen kuvauksen mainitulla alueella esiintyvistä luontotyypeistä. Komissio arvioi parhaillaan Espanjan viranomaisten sille toimittamaa vastausta. Jo tässä vaiheessa on syytä todeta seuraavaa: Espanjan viranomaiset ilmoittavat vastauksessaan, että hanke on tehdyn ympäristövaikutusten arviointitutkimuksen mukaan toteuttamiskelpoinen. Lisäksi viranomaiset korostavat, että vaikka hanke vaikuttaa yhteen alueen osaan, kyseinen osa on erittäin saastunut, ja että niitä lajeja ja luontotyyppejä, joiden vuoksi aluetta ehdotettiin lisättäväksi luetteloon, ei esiinny siinä osassa, jossa hanke on tarkoitus toteuttaa. Komissio varmistaa joka tapauksessa, että yhteisön lainsäädäntöä sovelletaan tässä tapauksessa asianmukaisesti. (1) EYVL C 53 E, 20.2.2001, s. 183.